text: Konfirmander og muslimske efterskole-elever mødtes på Hjarnø
  04 marts 2016 kl. 17.15
  
  Mens debatten om parallelsamfund raser oven på moske-afsløringerne på TV 2, prøver en præst og en leder for en efterskole udelukkende med muslimske drenge at aflive fordommene om islam.
  Så i dag tog sognepræst Ulrik Dige  sine 13 konfirmander fra Glud med til Hjarnø, hvor Efterskolen Phønix ligger. Her gik debatten på, om islam er andet og mere end Grimhøjmoskeens dundertaler.
  Efterskolen håber også at konfirmanderne får et mere nuanceret billede af muslimer.
  Der går 36 drenge på skolen,  der har eksisteret i 6 år. De fleste har tyrkiske rødder. Det er er ikke alle elever og personale der er religiøse. Og Efterskolen Phønix ligger vægt på, at det er en skole med muslimske elever - og ikke en muslimsk skole.
  